<classify> SERIKALI imetoa jumla ya vitabu vya kiada na viongozi vya walimu zaidi ya milioni 5.69 kwa ajili ya wanafunzi kuanzia shule ya awali hadi sekondari vitakavyosambazwa mikoa yote 26 ya Tanzania bara.Kati ya vitabu hivyo vitabu vya kiada kwa darasa la sita ni 2,692,155 na viongozi vya walimu ni 224,000. Akizungumza katika uzinduzi wa kuanza kusambazwa kwa vitabu hivyo, Mkurugenzi Mkuu wa Taasisi ya Elimu Tanzania TET, Dk Annet Komba alisema vitabu vya elimu ya awali ni 719, 905, darasa la kwanza na la pili 500,000 na viongozi vya mwalimu la kwanza na pili 400,000.Uzinduzi huo ulifanywa na Katibu Mkuu Wizara ya Elimu, Sayansi na Teknolojia Dk Leonard Akwilapo na kueleza kuwa kwa ngazi ya sekondari vitabu vitakavyosambazwa ni 690,000. Alitaja vitabu vya darasa la sita kuwa ni vya sayansi na teknolojia , kiingereza, uraia na maadili, hisabati, maarifa ya jamii, stadi za kazi, kiswahili na kifaransa.Vitabu hivi kwa upande wa darasa la sita na sekondari vitagawiwa kwa uwiano wa wanafunzi watatu kitabu kimoja na elimu ya awali, la kwanza na la pili vimeongezwa kwa uwiano wa kitabu kimoja kwa mwanafunzi mmoja, alisema Dk Komba.Alifafanua kuwa vitabu aina 15 ni vya sekondari kidato cha kwanza hadi cha nne na vitabu hivyo ni bailojia, kemia, fizikia, hisabati, jiografia, historia na kiswahili. Vitabu vya darasa la kwanza na la pili vimechapwa ili kujazia vilivyosambazwa tayari na kufikia uwiano wa 1:1, alisisitiza.Dk Komba alisema kuwa kazi ya uandishi wa vitabu hivyo vyote ilianza rasmi Februari mwaka jana na ilifanywa kwa ushirikiano kati ya wataalamu wa TET na wataalamu wabobezi wa vyuo vya elimu ya juu, vyuo vya ualimu, shule za msingi, wataalamu wastaafu na hata wataalamu kutoka mashirika binafsi.Hawa wote walitumika katika hatua mbalimbali kama kuandika andiko la awali, kufanya uhariri wa maudhui na kufanya uhariri wa lugha, alisema.Aliwashukuru wataalamu hao kwa muda wao na kwa kujitoa kutumia maarifa na ujuzi wao katika kuhakikisha kuwa wanatoa vitabu vilivyo bora na vyenye maudhui sahihi kwa wanafunzi ambao ni kizazi cha kesho. Alieleza kuwa katika kuandaa vitabu hivyo taasisi ilifuata hatua zote za uandaaji wa kitabu cha kiada.  <topic>: kitaifa 